40 de milioane de euro pentru un referendum care în esență nu face nimic. Cu o sumă de peste trei ori mai mică, asociația Dăruiește Viață construiește un spital de oncologie pediatrică. Chiar acum, în curte la Marie Curie.



Noi ne certăm între noi despre importanța sau stupiditatea acestui referendum, gândit nu să producă ceva concret, pentru că oricum nu are ce, ci să ne țină ocupați, respectiv să coaguleze o mână de voturi prin aceleași manipulări de cea mai joasă speță.

Da, dragilor, familie e doar una bucată bărbat + una bucată femeie + eventual copil, asta ca să rămânem proștii pământului. Și să nu acceptăm bătăile, alcoolismul, terorizarea psihică pe o parte, orientările sexuale diverse pe alta. Să închidem ochii la toate. Prima parte există din abundență la noi și tolerăm familii abominabile, pentru că nu ne interesează să rezolvăm probleme astea, ci să definim familia pe hârtie. Ultima componentă există și ea, dar e rușinoasă și trebuie să o pedepsim. Nu e iubire în altă formă, nu. E Satana, nu e tot Dumnezeu.

Știți cum sunt tratați copiii cu cancer de către statul care a alocat 40 de milioane de euro pentru referendum? Atât de bine încât un ONG a reacționat și face un spital pe care îl dă cadou tot statului, pentru că circuitele actuale sunt greoaie, nu există dotări corespunzătoare, nu există multe.

Ne prioritizăm cheltuielile și, da, referendumul chiar e necesar, fraților. Dar nu pentru noi, ci tot pentru partidul majoritar, pentru organizațiile cel puțin dubioase, învechite, generatoare de scârbă. Sper să rezolvăm rapid situația nu la votul de pe 7 octombrie, care e o prostie, ci la cele din 2019 și 2020, care sunt importante și ne pot scăpa de actualii șefi de plantație, toți adepți ai familiei tradiționale, iubitori de creație și de Dumnezeu. Același Dumnezeu care spune, printre altele, „să nu furi”.